Madina Salamova sem er þekkt undir höfundarnafninu Marie Amelie í Noregi . Í frumvarpi sem dreift var á Alþingi í dag leggja þeir Árni Johnsen og Sigmundur Ernir Rúnarsson það til að Maria Amelie , sem heitir í raun Madina Salamova , fái íslenskan ríkisborgararétt . Henni var nýlega vísað frá Noregi , hvar hún hafði búið frá árinu 2002 sem ólöglegur innflytjandi . Mál Maria , sem er 25 ára , hefur vakið mikla athygli í Noregi , en hún kom til Noregs með foreldrum sínum frá Norður-Ossetíu í Rússlandi . Hún var send aftur til Rússlands nýverið , þó hún segist engan þekkja þar . Flutningsmennirnir tveir segja í greinargerð að þessi framkoma Norðmanna sé ekki „ stórmannleg . “ Þeir segja mál Maria Amelie , „ eins og hún kallar sig , sérstakt ef ekki einstakt og það þurfi að meðhöndlast sem slíkt . Hún talar einstaklega fagra norska tungu af útlendingi að vera . “ „ Með þessari tillögu er lögð áhersla á íslenska orðið vinarþel , sem erfitt er að þýða á önnur tungumál , en ætti að búa í hjörtum Norðmanna . Íslendingum ætti að vera í lófa lagið að taka af skarið í þessum efnum þegar aðra skortir bæði þrek , þor og skilning á orðinu vinarþel . “